Zásahy hliadok MsP v 49. týždni 
	V týždni od 6. decembra do 12. decembra 2010 preverovali hliadky mestskej polície v hlavnom meste 2046 udalostí. Medzi nimi bolo aj 278 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť zistené a riešené priestupky v oblasti bezpečnosti a plynulosti v cestnej premávke a tých bolo 1406. Na miestach vyhradených pre zdravotne postihnutých občanov bez oprávnenia stáť na nich svoje vozidlá zaparkovali piati vodiči.
	V oblasti porušení pravidiel verejného poriadku zistili a riešili hliadky 20 priestupkov. Majitelia psov štatistiku mestskej polície doplnili o 20 nových zistení. Čistota a poriadok bola ľahostajná pre 62 priestupcov.
	Na neporiadok okolo kontajnerových stojísk zodpovedné osoby upozorňovali hliadky 23 krát. Zásady ambulantného predaja a trhového poriadku nerešpektovalo 10 predávajúcich.
	V priebehu týždňa bolo zistených aj šesť prípadov nedodržania stanovených prevádzkových hodín, ako aj 19 prípadov, kedy si motoristi trávnaté plochy zvolili za miesto zaparkovania pre svoje motorové vozidlo. V pešej zóne bratislavského Starého Mesta riešili mestskí policajti 6 priestupkov.
	Výdatné sneženie najmä na začiatku víkendu ignorovali viacerí vlastníci, či správcovia a tí nezabezpečili schodnosť chodníkov. Tieto porušenia riešili hliadky mestskej polície 27 krát.
	O sebe dali počas týždňa vedieť aj ľudia obťažujúci svojím správaním okoloidúcich a podobných priestupkov riešili hliadky mestskej polície 30. Napriek zákazu konzumácie alkoholických nápojov na verejných priestranstvách si tieto doprialo 32 priestupcov a fajčiari tým, že fajčili na zastávkach mestskej hromadnej dopravy zákon na ochranu nefajčiarov porušili 70 krát.
	Štatistika mestskej polície za sledovaný týždeň ďalej prezrádza, že blokovacie zariadenia si na nesprávne zaparkovaných vozidlách našlo 714 motoristov a 149 vodičov si po odtiahnuté vozidlá muselo zájsť do areálov príslušných odťahovacích služieb. Najviac priestupkov zistili a riešili mestskí policajti na Námestí SNP a to 50.